Imtella' Novembru 2, 2021 - Aġġornata 2 Ta' Novembru, 2021 4:45pm Ritratti: Massimo Axisa Intemmet ħażin ġurnata xogħol għal ħaddiem ta' 59 sena mill-Isla li dalgħodu sebaħ għax-xogħol meta ċeda għal fuqu saqaf f'sit ta' kostruzzjoni li jinsab qrib il-lukanda Preluna f'Tas-Sliema. L-inċident seħħ għall-ħabta tal-11.15 a.m fi Triq it-Torri meta l-vittma waqa' madwar sular waqt li kien qiegħed jaħdem fuq saqaf u ċeda bih. Huwa ngħata l-ewwel għajnuna minn ħaddiema tal-protezzjoni ċivili u tim mediku mill-isptar Mater Dei f'operazzjoni li ħadet ftit tal-ħin sakemm ir-raġel tniżżel minn għoli ta' sebgħa sulari permezz ta' tower ladder li ntrama apposta quddiem il-blokka. Ħaddiem ieħor li kien fuq il-post ma ġarrab ebda ġrieħi. Ambulanza ħadet lill-vittma l-isptar fejn aktar tard ġie ċċertikat li ġarrab ġrieħi gravi. Għal xi ħin it-toroq fil-madwar kellhom jingħalqu għat-traffiku. Il-Pulizija għadha għaddejja bl-investigazzjonijiet tagħha dwar il-każ.